
Kesän valoisimmat päivät alkavat olla lopuillaan. Onhan ollut ehkä yksi parhaimmista kesäkausista varsinkin säiden suhteen. Tällä elokuun viimeisellä viikolla pitää olla ennusteiden mukaan vielä muutamia hellepäiviä, joten uusi kesien hellepäivien ennätys voisi olla mahdollinen.
Tämän kesän vaikutuksen huomaa ainakin täällä Savossa siitä, että paikallinen maatalous on hyötynyt nyt kesän keleistä ja parasta aikaa täällä maalla tuoksuu puidut viljapellot.
Kesäkuukausien ajan varmaan jokainen sukuseuran jäsen on viettänyt kesäpäivät omalla tavallaan. Täälläpäin ovat esim. kesäteatterit olleet varsin aktiivisia. Yleensä näytelmät ovat huumoripitoisia tai asiaa kevyen huumorin varjolla. Pari hyvän yleisömenestyksen saanutta esitystä täällä olivat Kuopion Rauhalahden teatterin ”Karavaanarit 2” ja Alapitkän Nuorisoseuran teatterin ”Jäänaskali”, jossa savolaisten matkaa nykyisille asuinsijoilleen seurattiin myös hyväluontoisella huumorilla höystettynä. Näytelmän on kirjoittanut Minna Kettunen. Minnan muistamme hyvin, kun olimme hänen vieraanaan Väärnin Pappilassa Portaanpäässä vuonna 2014 pidetyssä ensimmäisessä sukukokouksessa.

Sukujuhla Aulangolla 2-3.8.2025
Sukukokouksia on varmaan tänäkin kesänä pidetty runsaasti. Vainikaisten sukuseuralla oli viime kesänä hyvin onnistunut 10 v - juhlakokous Vuosaaressa, Helsingissä. 
Seuraava kokous pidetään Hämeenlinnassa elokuussa vuonna 2025. Hallitus on aloittanut suunnittelun mieleenpainuvan sukujuhlan järjestämiseksi. Paikaksi on valittu todella hotelli Aulanko. Paikka ympäristöineen on jo tutustumisen arvoinen. Ohjelmaa on luonnosteltu ja jo tässä vaiheessa se tuntuu mielenkiintoiselta. 
Meidän varapuheenjohtajamme Eila Vainikainen on vieraillut sillä silmällä paikkakunnalla ja juhlapaikalla, joten hallituksen lyödessä kokousasioita lukkoon, niin tunne on vielä varmempi käyntikohteita valittaessa.

Nettisivut
Muistoja -sivustolle kaivataan edelleen ”entisten nuorten” kirjoittamia tarinoita. Tarkoitushan on löytää keskuudestamme henkilökohtaisia tarinoita omasta lapsuus- tai nuoruusajoista.
Osoite: henri.keinanen@uk-visio.fi

Sukukirja
Sukukirjan myynti on liikahtanut jonkin verran, mutta ei riittävästi. Kirjan hinta on todella edullinen 40 € (normaalihinta 69 €). Kirjaa voi tilata osoitteesta: timo.vainikainen1@luukku.com

Toivotan vielä hyviä marjastuskelejä ja muutenkin hyvää syksyä!
Terveisin
Urkki Keinänen, sukuseuran hallituksen puheenjohtaja

Ohessa eräs Vainikaisiin liittyvä tarina:

Tauno Vainikainen – ihmepelastuminen jatkosodassa 1941 ja Radiohuolto
T. Vainikainen.

Tapasin serkkuni Kirsi Koposen (os. Vainikainen), kun hän luovutti mielenkiintoiset sota-ajan kirjeet, jotka löytyivät heidän entisen asuin- ja liiketalosta pannuhuoneen seinäpaneeliin kätkettynä. Tästä löydöstä ja kirjeistä kerroin edellisen jäsentiedotteen yhteydessä.
Silloin sovittiin, että laajennetaan keskustelua koskemaan Kirsin isää, minun enoani Tauno Vainikaista. 
Hänestä oli tullut Lapinlahdella 1950-luvulta lähtien menestynyt yrittäjä ja sosiaalisen luonteensa ansiosta hän oli aktiivisimpana aikoinaan yksi Lapinlahden kirkonkylän tunnetuimmista henkilöistä.
Tapasimme Kirsin kanssa heinäkuun loppupuolella ja syntyi seuraava keskustelu.

Miten puhuitko isäsi kanssa hänen lapsuudestaan Alapitkäjärven rannalla Rantalan kotitilalla?
Kyllä se yleensä oli niin, ettei sitä suuremmalti kyselty vaan sieltä täältä tippui aina tiedon hippusia isäni elämänvaiheista. Hän tosiaan varttui kotitilallaan ja rippikoulun ja Suonenjoen maamieskoulun jälkeen hän osallistui normaalisti kotitilan töihin ja lähti jo 18 vuoden ikäisenä armeijaan ja sieltä suoraan talvisotaan. Välirauhan jälkeen hän oli mukana ylikersanttina jatkosodassa Rukajärvellä 1IR31 riveissä.


	

Kerroit jo aikaisemmin niistä kauhun sekaisista hetkistä mitä isällesi tapahtui Omelian motin taistelujen yhteydessä.
Suomalaiset valmistautuivat motittamaan Rukajärventiellä vihollista ja onnistuivat. Siitä tuli yksi jatkosodan suurimmasta sotasaalista mm. kaluston suhteen.  Vihollisen miehistötappiot olivat mm. 600 kaatunutta ja 300 vangiksi joutunutta.
Isä taisteli motittamisen alkuvaiheessa Omelian kylän itäpuolella ja heidän joukkueensa joutui vihollisen yllättämäksi kolme viikkoa jatkosodan alkamisesta ja isä oli yksi niistä muutamista joukkueen jäsenistä, jotka pääsivät saartorenkaan lävitse. Hän haavoittui kuitenkin kranaatin sirpaleista, jotka musersivat vasemman jalan jalkaterän. Tajuton ja jalka kainalossa ollut mies siirrettiin kasaan, johon oli kerätty rintamalohkolta pois vietäviä menehtyneitä rintamasotilaita. 
Siilinjärveläisen Ilmari Hartikaisen isän kertoman mukaan, hän oli Taunon rintamakaveri, oli huomannut, että ruumiskasassa yksi sotilas heiluttaa sormeaan. Tämä oli isäni! Tästä alkoi  
kivulias matka havupurilailla Lieksajärven rantaan ja siitä ylitse veneellä ja kuorma-auton lavalla Repolan kylässä sijainneeseen kenttäsairaalaan. Siellä huomattiin, että tarvittavaa oikeaa verta ei ollut saatavilla. Onneksi kuorma-auton kuljettaja ei ollut kerinnyt lähteä, joten häneltä saatiin oikean veriryhmän verta. Kenttäsairaalassa jalka sidottiin ja isä kyyditettiin Lieksan kenttäsairaalan kautta lisähoitoihin ja toipumaan Siilinjärven Tarinaharjun parantolan yhteydessä olevaan sotilassairaalaan. 

Ihmisen elämä voi olla joskus ohuen langan varassa! Miten sen jälkeen pääsikö hän toipumaan kotimaisemiin?
Tarinaharjussa selvisi, että muutamilla olisi mahdollisuus päästä jatkohoitoon Ruotsiin. Heidät valittiin vammojen perusteella. Isä ilmoittautui mukaan ja niin hänet toimitettiin hoitoon Härnösand -nimiselle paikkakunnalle Ruotsiin. Siellä hänelle opetettiin ruotsinkieltä ja hän sai myös työpaikan paikalliselta Siimes -yhtiön tehtaalta. Hän kotiutui sieltä vuonna 1942 22 vuoden ikäisenä ja pääsi opiskelemaan kotimaassa ammattienedistämisoppilaitokselle. Sen jälkeen olivat vuorossa kolme vuotta Tampereen Teknillisessä oppilaitoksessa ja vuonna 1945 heikkovirtateknikon paperit taskussa. Sitten isä meni takaisin Ruotsiin Siimekselle ja oli siellä vuoden verran hankkimassa itselleen tärkeää alan ammattikokemusta. Hän oli tavannut jo aikaisemmin Helsingissä tulevan vaimonsa Meerin ja he menivät naimisiin Töölön Kappelissa vuonna 1951.

Oliko sitten jo muutto Lapinlahdelle edessä vai jäikö Tauno vielä suuremmille eteläisen Suomen markkinoille? Meerihän oli kotoisin Hämeestä, Viialasta.
Päätös Lapinlahdelle muutosta johtui siitä, että paikkakunnalla oli lopettanut liikkeensä Radioliike Vainio vuonna 1950. Isä perusti Radiohuolto T. Vainikaisen samana vuonna. Toiminta alkoi omakotitalon yläkerrassa vanhan terveystalon vieressä Haminamäen kupeessa. Vuonna 1951 Meeri tuli myös paikkakunnalle ja vuonna 1952 rakennettiin asuin- ja liiketalo Urheilukadun varteen rautatieaseman eteläpuolelle. Meerin perintörahat olivat tarpeen uutta kotia rakennettaessa. 

Minäkin muistan hyvin talon ja varsinkin sen ulkovaraston seinustalle nostetun kolmipyöräisen kilpa-autoa muistuttavan menopelin. Tauno taisi näpelöidä muutakin kun radioita?
Isähän oli äärimäisen kiinnostunut tekniikasta ja kaikista mahdollisista liikkumavälineistä. Hän oli askarrellut jo Ruotsissa käyttöönsä moottoripyörän ja Suomessa ollessaan sinun kuvaamasi puurakenteisella korilla varustetun pienimuotoisen kilpa-auton, johon käytettiin tämän moottoripyörän moottori. 
Tämä kädentaito oli tärkeää, sillä myymälän valikoima laajeni radioiden ja televisioiden kautta polkupyöriin, mopedeihin ja kaikenlaisiin kotitalouskoneisiin.

Eikö alkanut omakotitalon tilat käydä pieneksi, koska 1950- ja 60-luvuilla alkoi tulla television myötä niin paljon uusia myyntiartikkeleita? 
Isä oli tutustunut Lapinlahdella Kauko Senolaan, joka oli myös sähköteknikko ja he yhdessä urakoivat moniin lapinlahtelaistalouksiin sähköt. Senolat asuivat meidän talon yläkerrassa Urheilukadulla. 
Isä yleensä suunnitteli ja Kauko toteutti. He rakensivat yhdessä myös uuden liiketalon Lapinlahden keskustaan vuosina 1956 -57. Molemmille tuli talon yläkertaan asuinhuoneistot ja alakertaan Lapinlahden Radiohuolto KY:n toimitilat sekä toiseen päätyyn vuokralaisia, joista ensimmäisenä oli perinteikäs Vaatetusliike Anni Kauppinen Iisalmesta.

Miten tähän liittyivät ne aurinkopaneelit, jotka ilmestyivät liiketalon katolle 1970-luvun alkupuolella?
Näin jälkeenpäin ajatellen olihan se ennakkoluulotonta. Eihän silloin paneeleista tiedetty mitään. Nehän tulivat suomalaisten katolle vasta 1980-luvun loppupuolella. Aurinkokenno keksittiin käyttöön vuonna 1953. Oikeastaan ensimmäiset aurinkopaneelit otettiin Suomessa käyttöön vuonna 1989. Uskon, että isällä ja Kaukolla oli vielä niitä koulupojan kokeiluhaluja, jotka johtivat aurinkopaneeleiden asentamisen 1970-luvun alkupuolella liiketalon katolle. Aurinkopaneeleilla saatiin kyllä lämmin vesi koko kiinteistöön. Paneeleita ei sitten myöhemmin lisätty eikä niitä myyty tai asennettu Lapinlahdella. Syysmyrsky vei sitten aikanaan ne kuuluisat paneelit liiketalon katolta.

Isäsi teki muuten aikamoisen suurteon pelastamalla Vainikkalan perintötilan suvun haltuun?
Silloinen Vainikkala-Ollikkala Lapinlahden keskustassa oli Hermanni ja Hilda Keinosen perikunnan omistuksessa. Perikunta oli luopumassa Vainikkalasta ja isä osti tilan rakennuksineen vuonna 1982. Tässä voi kyllä sanoa, että meidän kotitaloudessa äitini Meeri hoiti taloutta. Hän hoiti meillä kaikki raha-asiat. Eiköhän hän hankkinut myös rahat tähän Vainikkalan ostoon, koska hänet on merkitty kauppakirjoissa omistajaksi. Äidillä oli oikein sijoittajan luonne. Kun liike menestyi ja sillä oli parhaimmillaan 6-8 asentajaa töissä, niin Meeri sijoitti viisaasti karttuvaa pääomaa metsään ja pörssiosakkeisiin. Isän ja äidin työjako oli muutenkin selvää. Raha-asioiden lisäksi äiti hoiti laajentunutta myymälää ja isä radio-, TV-korjauksia ja teki sähköasennussuunnittelua. Yritys oli saanut ns. A-oikeudet, jolloin voitiin tehdä sähköasennuksia myös kerrostaloihin. En muista, että koskaan vanhemmat olisivat riidelleet. Työnjako oli heillä selvä; äiti hoiti raha-asioiden ja myymälän lisäksi kotityöt, sillä isällä oli oman työnsä ohessa vielä niitä iltamenoja.

Tiedettiin, että Tauno oli sosiaalinen luonne, joten niiden iltamenojen ohessa hän löysi varmaan itselleen monia mieluisia harrastuksia ja myös luottamustehtäviä?
Isähän oli musikaalinen, soitti haitaria ja oli perustamassa vuonna 1966 Lapinlahden Mieskuoroa. Hän oli hyvin aktiivinen myös paikallisessa Lions-klubin toiminnassa sen perustamisesta eli vuodesta 1960 lähtien. Sama aktiivisuus jatkui sotainvalidien toiminnan. parissa.  Hänet valittiin vuonna 1985 Lapinlahden Vuoden Yrittäjäksi ja vuonna 2000 hänelle luovutettiin timanttinen Yrittäjäristi. Häneltä kysyttiin niistä lukuisista huomionosoituksista, niin hän piti mieluisampana talvisodan Summan Ristiä, ja jatkosodan Urho Kekkosen muistomerkkiä, joka luovutettiin hänelle vuonna 1957.

Miten isäsi pärjäsi loppuvuodet kotimaisemissa, kun ajattelee, että ikää oli kertynyt ja edelleen oli sodassa saatu vamma läsnä jokaisena päivänä.
Isän selkä alkoi reistailla ajan myötä ja sitä lisäsi vielä päivittäinen osittainen istumatyö. Lääkärit suosittelivat selkäleikkausta jo 1960-luvulla, mutta muutaman lapinlahtelaisen sotainvalidin halvaantuminen leikkauksen johdosta pani isän etsimään uusia keinoja. Lääkäri suositteli viimeisenä keinona lihasten vahvistamista. Isä aloitti aktiivisen lihasharjoittelun ja vahvisti siten keskivartalon lihaksia päivittäisillä harjoitteluilla. Näin hänen voidaan sanoa kävelleen loppuelämän lihasvoimin. Hän jopa joutui kehumaan vointia tiedusteleville, että polkka jää vain nykyään tanssimatta!
Isä muutti asumaan Vainikkalaan 1980-luvulla ja nautti siellä ansaittuja eläkepäiviä luonnon läheisyydessä ja musiikkia harrastaen. Hän halvaantui elämänsä loppuvaiheissa ja menehtyi lopullisesti keuhkokuumeeseen vuonna 2007 87 -vuotiaana. Vainikkalaan jäi jäljelle laskujeni mukaan 16 erilaista jalkaproteesia. Tämä varmaan kertoo parhaiten isän sitkeydestä.

Urkki Keinänen


image1.emf







